ຫຼາຍແຫ່ງສະເຫຼີມສະຫຼອງວັນຄູແຫ່ງຊາດ ວິທະຍາໄລຄູດົງຄຳຊ້າງ ໄດ້ຈັດພິທີສະເຫຼີມສະຫຼອງວັນຄູແຫ່ງຊາດ ທີ 7 ຕຸລາ ຄົບຮອບ 18 ປີ (ວັນທີ 7 ຕຸລາ 1994-7ຕຸລາ 2012) ໄດ້ຈັດຂຶ້ນໃນວັນທີ 4ຕຸລາ 2012ທີ່ວິທະຍາໄລດັ່ງກ່າວ ໂດຍເປັນກຽດເຂົ້າຮ່ວມຂອງທ່ານ ບຸນສຸກ ທີລະສັກ ຫົວໜ້າກົມພາລະ ແລະ ສິລະປະ ກະຊວງສຶກສາທິການ ແລະ ກີລາ ທ່ານຮອງຫົວໜ້າກົມສ້າງຄູ ພ້ອມດ້ວຍຄະນະອຳນວຍການ ຄູ-ອາຈານ ແລະ ນ້ອງນັກສຶກສາ ແຂກທີ່ຖືກເຊີນເຂົ້າຮ່ວມ. ການສະເຫຼີມສະຫຼອງວັນຄູແຫ່ງຊາດໃນຄັ້ງນີ້ ແມ່ນໄດ້ຫວນຄືນປະຫວັດຄວາມເປັນມາຄວາມໝາຍຄວາມສຳຄັນຂອງວັນຄູແຫ່ງຊາດ ພ້ອມນັ້ນ ກໍໄດ້ຂຶ້ນອ່ານສານອວຍພອນວັນຄູແຫ່ງຊາດ ພ້ອມທັງໄດ້ມີການມອບຊໍ່ດອກໄມ້ ແລະ ຂອງຂວັນໃຫ້ແກ່ຄູ-ອາຈານ ເພື່ອເປັນການລະນຶກເຖິງບຸນຄຸນ ແລະ ຄຸນງາມຄວາມດີຂອງຄູທີ່ມີຕໍ່ປະເທດຊາດ ທີ່ໄດ້ຍົກສູງຄຸນນະພາບຕົວຈິງດ້ານການຮ່ຳຮຽນຂອງລູກຫຼານ ກໍຄືນ້ອງນັກຮຽນ-ນັກສຶກສາ ໄດ້ຮັບການພັດທະນາດີຂຶ້ນ ເຮັດໃຫ້ຄຸນນະພາບການສຶກສາຂອງຊາດທຽບເທົ່າກັບພາກພື້ນ. ຂ່າວແຈ້ງຕື່ມອີກວ່າ: ໃນວັນດຽວກັນນີ້ ທີ່ສະໂມສອນເມືອງໄຊເຊດຖາ ກໍໄດ້ຈັດພິທີສະເຫຼີມສະຫຼອງວັນຄູແຫ່ງຊາດ ວັນທີ 7 ຕຸລາເຊັ່ນກັນ ໂດຍການເຂົ້າຮ່ວມຂອງທ່ານ ຄຳພວງ ຈູມມະລີ ຮອງຫົວໜ້າພະແນກສຶກສາທິການ ແລະ ກີລາ ນະຄອນຫຼວງວຽງຈັນ ທ່ານຮອງເຈົ້າເມືອງໄຊເຊດຖາ ພ້ອມດ້ວຍພະນັກງານ ຄູ-ອາຈານ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ. ໃນວັນດຽວກັນນີ້ ທີ່ໂຮງຮຽນ ມ.ປາຍ ມິດຕະພາບ ນະຄອນຫຼວງວຽງຈັນ-ນະຄອນໂຮ່ຈິມິນ ກໍໄດ້ຈັດສະເຫຼີມສະຫຼອງວັນຄູແຫ່ງຊາດເຊັ່ນດຽວກັນ ໂດຍມີທ່ານຜູ້ຕາງໜ້າຈາກພະແນກສຶກສາທິການ ແລະ ກີລາ ນະຄອນຫຼວງວຽງຈັນ ບັນດາແຂກທີ່ຖືກເຊີນ ພະນັກງານ ຄູ-ອາຈານ ແລະ ນ້ອງນັກຮຽນພາຍໃນໂຮງຮຽນເຂົ້າຮ່ວມ.